CELEX: 32018D0612(01)
Language: hu
Date: 2018-06-07 00:00:00
Title: A Bizottság határozata (2018. június 7.) a Bizottság vámpolitikai szakértői csoportjának hivatalos létrehozásáról

12.6.2018   
            
            
               HU
            
            
               Az Európai Unió Hivatalos Lapja
            
            
               C 201/3
            
         A BIZOTTSÁG HATÁROZATA
   (2018. június 7.)
   a Bizottság vámpolitikai szakértői csoportjának hivatalos létrehozásáról
   (2018/C 201/04)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               Az Európai Unió működéséről szóló szerződés (EUMSZ) belső vagy külső politikái és tevékenységei számos területén hatáskört ruház az Unióra a vámügyekkel kapcsolatos ügyekben. Az Unióra ruházott hatáskör gyakorlása és az az alapján elfogadott intézkedések tagállamok általi végrehajtása 1968 óta a vámunió kialakítását és fokozatos megerősítését eredményezte.
            
         
               (2)
            
            
               Az EU vámuniójának és a vámunió irányításának továbbfejlesztése című bizottsági közleménnyel (1) összhangban a Bizottságnak újra lendületet kell adnia a tagállamokkal való partnerségnek annak érdekében, hogy az EU vámuniója tekintetében közös és átfogó jövőképet alakítson ki a rugalmasabb és eredményesebb együttműködés és a jobb szabályalkotás érdekében, és ehhez a tagállami vámhatóságok szakértelmét is fel kell használnia egy tanácsadó szerv keretei között.
            
         
               (3)
            
            
               Biztosítani kell továbbá a szabályok egységes alkalmazását és hatékony végrehajtását az operatív szolgálatok jobb összehangolása és az azok közötti jobb együttműködés révén.
            
         
               (4)
            
            
               Ezen túlmenően az Unió külső határainak hatékony igazgatása ma megköveteli az összehangolt határigazgatás és bűnüldözés kialakítását, valamint a más releváns szakpolitikai területeken – például a biztonsági unióban – részt vevő közigazgatási szervekkel folytatott szorosabb együttműködés és fokozott információcsere kialakítását annak érdekében, hogy hozzájáruljon annak hatékonyságához.
            
         
               (5)
            
            
               A vámunió kialakítása, koordinálása és végrehajtása tekintetében a Bizottság eddig nagyrészt az 1962-ben létrehozott Vámpolitikai Csoport (a továbbiakban: CPG) szakértelmére és tanácsaira támaszkodott. A CPG egy informális bizottsági szakértői csoport, amely a szakértői csoportokra vonatkozó horizontális szabályokat megállapító bizottsági határozat (2) értelmében a vámigazgatási szervek vezetőit tömöríti. A CPG jelentőségét a Tanács az EU vámuniójának irányítási reformjáról szóló következtetéseiben (3) ismerte el.
            
         
               (6)
            
            
               Annak érdekében, hogy megerősítsük a CPG helyzetét a vámunió irányítása során, biztosítsuk az e tekintetben végzett munka koherenciáját és építhessünk a szakértelmére, valamint annak érdekében, hogy hangsúlyozzuk a vámunió irányítási folyamatában a többi érintett fórum mellett betöltött szerepének fontosságát, valamint hogy növeljük és egyértelművé tegyük a szerepét, feladatait és felépítését, a CPG státuszát hivatalossá kell tenni.
            
         
               (7)
            
            
               A csoportnak segítenie kell a Bizottságot a vámügyi politika és stratégia meghatározásában, valamint a vámunió fejlesztése és irányítása jövőbeli, egyértelmű stratégiai és operatív prioritásainak megállapításában, a vámunió fejlődése érdekében követendő stratégiáról szóló bizottsági közleményben (4) meghatározott stratégiai célkitűzéseivel összhangban.
            
         
               (8)
            
            
               A csoportnak emellett segítenie kell a Bizottságot a Bizottság és a tagállamok, valamint más érdekelt felek közötti átfogó együttműködés és koordináció kialakításában a vámunió operatív vonatkozásai és a vámügyekkel kapcsolatos uniós jogszabályok, programok és szakpolitikák végrehajtása tekintetében. A csoportnak figyelembe kell vennie a vámügyeket érintő egyéb szakpolitikák, így például a csalás elleni szakpolitika vagy a bevételbeszedés vonatkozó aspektusait, és tanácsadást kell nyújtania ezekre vonatkozóan.
            
         
               (9)
            
            
               A csoportot a tagállamok vámhatóságaiból kell összeállítani.
            
         
               (10)
            
            
               Meg kell határozni azokat a szabályokat, amelyek szerint a tagok információkat hozhatnak nyilvánosságra.
            
         
               (11)
            
            
               A személyes adatok feldolgozását a 45/2001/EK európai parlamenti és tanácsi rendeletnek (5) megfelelően kell végezni.
            
         A KÖVETKEZŐKÉPPEN HATÁROZOTT:
   1. cikk
   Tárgy
   Hivatalosan létrejön a Bizottság vámpolitikai szakértői csoportja (a továbbiakban: a csoport).
   2. cikk
   Feladatok
   A csoport feladatai a következők:
   
               a)
            
            
               a Bizottság részére történő stratégiai tanácsadás vámügyi kérdésekben, valamint arról, hogy miként javítható a vámunió működése;
            
         
               b)
            
            
               a Bizottság részére történő stratégiai tanácsadás a vámunió hatékony és eredményes működésével kapcsolatban, az operatív politikavégrehajtásra és egyéb kérdésekre vonatkozó tanácsadást is beleértve;
            
         
               c)
            
            
               és az újonnan felmerülő kockázatokra, valamint az operatív, finanszírozási és megfelelési kihívásokra vonatkozó tapasztalatok, bevált gyakorlatok és információk megosztása;
            
         
               d)
            
            
               a Bizottság részére történő stratégiai tanácsadás a következő pénzügyi programok keretében végzett tevékenységekkel kapcsolatban:
               
                           i.
                        
                        
                           az 1294/2013/EU európai parlamenti és tanácsi rendelettel (6) létrehozott Vám 2020;
                        
                     
                           ii.
                        
                        
                           az 1286/2013/EU európai parlamenti és tanácsi rendelettel (7) létrehozott Fiscalis 2020;
                        
                     
         
               e)
            
            
               tanácsadás a vámügyekkel kapcsolatos felelősség körébe tartozó, bevételbehajtással kapcsolatos kérdésekben;
            
         
               f)
            
            
               stratégiai tanácsadás a következő kérdésekben:
               
                           i.
                        
                        
                           olyan újonnan felmerülő vagy tervezett új vámügyi politika és programkezdeményezések, valamint tervezett jogszabályok, amelyek megváltoztatják vagy befolyásolják a meglévő vámpolitikát, vagy befolyásolják az operatív eljárásokat;
                        
                     
                           ii.
                        
                        
                           az új jogszabályokból eredő operatív politikavégrehajtási kérdések;
                        
                     
                           iii.
                        
                        
                           olyan kérdések, amelyek hatással lesznek a tagállami közigazgatásokra vagy a hatóságok szervezetére és az emberierőforrás-menedzsmentre, a képzési és oktatási programokat, a költségvetést vagy a kapacitást is beleértve;
                        
                     
                           iv.
                        
                        
                           minden olyan, vámügyekkel kapcsolatos stratégiai jellegű kérdés, amelyben a tagok részt vesznek, és amely a vámunión kívüli egyéb uniós szakpolitikai területekre irányul;
                        
                     
         
               g)
            
            
               a vámügyi kérdésekkel kapcsolatos tapasztalatok és bevált gyakorlatok cseréje.
            
         3. cikk
   Egyeztetés
   A Bizottság bármely vámügyi kérdésben tanácsot kérhet a csoporttól.
   4. cikk
   Tagság
   (1)   A tagok a 952/2013/EU európai parlamenti és tanácsi rendelet (8) 5. cikkének 1. pontjában meghatározott vámhatóságok. A tagok képviselőiket az Adóügyi és Vámuniós Főigazgatóság főigazgatói/osztályvezetői szintjén vagy ezzel egyenértékű szinten jelölik ki, és felelősek annak biztosításáért, hogy képviselőik rendelkezzenek a szükséges szintű szakértelemmel.
   (2)   A tagok azon képviselői, akik az Adóügyi és Vámuniós Főigazgatóság véleménye szerint nem felelnek meg az Európai Unió működéséről szóló szerződés 339. cikkében megállapított feltételeknek, a továbbiakban nem kapnak meghívást a csoport ülésein való részvételre, és helyükre hivatali idejük hátralevő részére új tag nevezhető ki.
   5. cikk
   Elnök
   A csoport elnöki tisztét az Adóügyi és Vámuniós Főigazgatóság főigazgatója vagy – a főigazgató távollétében – a Bizottság más, az Adóügyi és Vámuniós Főigazgatóság által kinevezett képviselője látja el.
   6. cikk
   Működés
   (1)   A csoport az Adóügyi és Vámuniós Főigazgatóság kérésére, a horizontális szabályoknak megfelelően működik.
   (2)   A csoport üléseire főszabály szerint a Bizottság épületeiben kerül sor.
   (3)   A titkársági feladatokat az Adóügyi és Vámuniós Főigazgatóság látja el. Az eljárásokban érdekelt, más szervezeti egységekben dolgozó bizottsági tisztviselők szintén részt vehetnek a csoport és annak alcsoportjai ülésein.
   (4)   Az Adóügyi és Vámuniós Főigazgatóság egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.
   (5)   Az egyes napirendi pontok megvitatásáról és a csoport által megfogalmazott véleményekről érdemi és hiánytalan jegyzőkönyv készül. A jegyzőkönyvet a titkárság készíti az elnök felelőssége mellett.
   (6)   A csoport konszenzussal fogadja el véleményeit, ajánlásait és jelentéseit. Szavazás esetén a döntés a tagok egyszerű többségének szavazata alapján történik. A többségtől eltérően szavazó tagoknak joguk van ahhoz, hogy álláspontjuk indoklását a véleményhez, ajánláshoz vagy jelentéshez csatolt külön dokumentumban foglalják össze.
   7. cikk
   Alcsoportok
   (1)   Az Adóügyi és Vámuniós Főigazgatóság által meghatározott hatáskör alapján az Adóügyi és Vámuniós Főigazgatóság alcsoportokat hozhat létre speciális kérdések megvizsgálására. Az alcsoportok a horizontális szabályoknak megfelelően működnek és a csoportnak jelentenek. Megbízatásuk teljesítése után az alcsoportok feloszlanak.
   (2)   Csak a csoport tagjai nevezhetők ki alcsoport tagjaivá.
   8. cikk
   Meghívott szakértők
   Az Adóügyi és Vámuniós Főigazgatóság speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport vagy az alcsoportok munkájában.
   9. cikk
   Megfigyelők
   (1)   Közvetlen meghívással vagy pályázati felhívás útján magánszemélyek, szervezetek és közjogi intézmények – a horizontális szabályoknak megfelelően – megfigyelői státuszt kaphatnak.
   (2)   A megfigyelőként kijelölt szervezetek vagy közigazgatási intézmények kijelölik saját képviselőiket.
   (3)   A megfigyelők és képviselőik számára az elnök engedélyezheti, hogy részt vegyenek a csoport megbeszélésein és szakértelmüket rendelkezésre bocsássák. Ugyanakkor ők nem rendelkeznek szavazati joggal, és nem vesznek részt a csoport ajánlásainak vagy tanácsainak kialakításában.
   10. cikk
   Eljárási szabályzat
   Az Adóügyi és Vámuniós Főigazgatóság javaslata alapján és az Adóügyi és Vámuniós Főigazgatósággal egyetértésben a csoport – tagjainak egyszerű többségével – elfogadja eljárási szabályzatát a szakértői csoportokra vonatkozó rendes eljárási szabályok szerint, összhangban a horizontális szabályokkal.
   11. cikk
   Szakmai titoktartás és a minősített adatok kezelése
   A csoport tagjait és azok képviselőit, valamint a meghívott szakértőket és megfigyelőket szakmai titoktartási kötelezettség terheli, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó, továbbá a Bizottság által az (EU, Euratom) 2015/443 bizottsági határozatban (9) és az (EU, Euratom) 2015/444 bizottsági határozatban (10) lefektetett, az EU-minősített adatok védelmét szolgáló biztonsági szabályok vonatkoznak rájuk. E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.
   12. cikk
   Átláthatóság
   (1)   A csoportnak és alcsoportjainak szerepelniük kell a szakértői csoportok nyilvántartásában.
   (2)   Az összetétel tekintetében a szakértői csoportok nyilvántartásában a következő adatok kerülnek közzétételre:
   
               a)
            
            
               a vámhatóságok neve;
            
         
               b)
            
            
               a megfigyelők neve.
            
         (3)   Valamennyi releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy a szakértői csoportok nyilvántartásában, vagy pedig egy ott feltüntetett, olyan weboldalra mutató hivatkozás segítségével, amelyen ezek az információk megtalálhatók. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (11) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
   13. cikk
   Az ülések költségei
   (1)   A csoport és az alcsoportok tevékenységében részt vevők nem részesülnek díjazásban szolgálataikért.
   (2)   A csoport és az alcsoportok munkájában részt vevő személyek utazási és tartózkodási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik. A költségtérítés tagállamonként egy résztvevőre korlátozódik.
   
      Kelt Brüsszelben, 2018. június 7-én.
      
         
            a Bizottság részéről
         
         Pierre MOSCOVICI
         
            a Bizottság tagja
         
      
   
   
      (1)  COM(2016) 813 final, 2016. december 21.
   
      (2)  C(2016) 3301 final, 2016. május 30.
   
      (3)  HL C 171., 2014.6.6., 1. o.
   
   
      (4)  COM(2008) 169 végleges, 2008.4.1.
   
      (5)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (6)  Az Európai Parlament és a Tanács 1294/2013/EU rendelete (2013. december 11.) a 2014 és 2020 közötti időszakra szóló, európai uniós vámügyi cselekvési program (Vám 2020) létrehozásáról, valamint a 624/2007/EK határozat hatályon kívül helyezéséről (HL L 347., 2013.12.20., 209. o.).
   
      (7)  Az Európai Parlament és a Tanács 1286/2013/EU rendelete (2013. december 11.) a 2014 és 2020 közötti időszakra szóló, az európai unióbeli adórendszerek működésének javítását célzó cselekvési program (Fiscalis 2020) létrehozásáról, valamint az 1482/2007/EK határozat hatályon kívül helyezéséről (HL L 347., 2013.12.20., 25. o.).
   
      (8)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).
   
      (9)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
   
      (10)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
   
      (11)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).